CELEX: C2005/106/80
Language: el
Date: 2005-04-30 00:00:00
Title: Υπόθεση T-94/05: Προσφυγή της εταιρίας Αθηναϊκή Τεχνική Α.Ε. κατά της Επιτροπής των Ευρωπαϊκών Κοινοτήτων, που ασκήθηκε στις 18 Φεβρουαρίου 2005

30.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 106/40
            
         Προσφυγή της εταιρίας Αθηναϊκή Τεχνική Α.Ε. κατά της Επιτροπής των Ευρωπαϊκών Κοινοτήτων, που ασκήθηκε στις 18 Φεβρουαρίου 2005
   (Υπόθεση T-94/05)
   (2005/C 106/80)
   Γλώσσα διαδικασίας: η γαλλική
   Η εταιρία Αθηναϊκή Τεχνική Α.Ε, με έδρα το Νέο Ηράκλειο-Αθήνα (Ελλάδα), εκπροσωπούμενη από τον δικηγόρο Σπύρο Παππά, άσκησε στις 18 Φεβρουαρίου 2005, ενώπιον του Πρωτοδικείου των Ευρωπαϊκών Κοινοτήτων, προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               1)
            
            
               να ακυρώσει την κοινοποιηθείσα στην προσφεύγουσα με έγγραφο της 2ας Δεκεμβρίου 2004, απόφαση της Γενικής Διευθύνσεως Ανταγωνισμού να θέσει στο αρχείο την καταγγελία της προσφεύγουσας σχετικά με κρατική ενίσχυση που χορήγησε η Ελληνική Δημοκρατία στον όμιλο Hyatt Regency στο πλαίσιο της συνάψεως της δημόσιας συμβάσεως «Casino Mont Parnès»·
            
         
               2)
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Προς στήριξη της προσφυγής της, η προσφεύγουσα επικαλείται, πρώτον, παραβίαση της υποχρεώσεως της Επιτροπής να κινήσει την επίσημη διαδικασία που προβλέπουν τα άρθρα 88, παράγραφος 2, της Συνθήκης ΕΚ και 4, παράγραφος 4, του κανονισμού (ΕΚ) 659/1999.
   Δεύτερον, η προσφεύγουσα προσάπτει στην Επιτροπή έλλειψη αιτιολογίας της προσβαλλομένης αποφάσεως. Συναφώς, η προσφεύγουσα ισχυρίζεται ότι η Επιτροπή δεν προέβαλε επιχειρήματα για να δικαιολογήσει την έλλειψη σοβαρών δυσχερειών εκτιμήσεως ούτε για να εξηγήσει τον λόγο για τον οποίο αγνοεί ορισμένα κρίσιμα έγγραφα. Επιπλέον, η προσβαλλόμενη απόφαση στηρίχθηκε αποκλειστικά στην ανάλυση της Γενικής Διευθύνσεως Εσωτερική Αγορά, η οποία ωστόσο περιορίστηκε να διαπιστώσει την αδυναμία εφαρμογής των κοινοτικών διατάξεων στην υπό κρίση υπόθεση. Τέλος, η προσφεύγουσα θεωρεί ότι η αιτιολογία της αποφάσεως να μη θεωρηθούν τα επίδικα μέτρα ως κρατική ενίσχυση είναι ανεπαρκής και προς τούτο επικαλείται παράβαση του άρθρου 87, παράγραφος 1, της Συνθήκης ΕΚ.